狄大夫生辰二十韵
作者：劉弇
朝代：宋

paragraphs: 一指斗魁天陸北，五新蓂葉帝階傍。
降神山嶽全儲秀，遍射桑蓬驟發祥。
廄暖共看駒汗血，玉靈爭記水流方。
家臨人物先賢楚，祖擅功名大國梁。
孝穆撫摩驚秀整，升卿標識見蕃昌。
芝蘭庭戶真難得，雕鶚風雲自不常。
頭角人間知有子，星辰天上早占郎。
州緣綠髮臨來好，路到青梯上正長。
濯濯柳姿今識緒，汪汪陂量舊傳黄。
警虛比戶沉宵柝，愛結曾陰轉曉棠。
座上藍田神更潤，匣中干越智彌藏。
龜魚腰重黄金刻，珠玉胸開古錦囊。
放雀籠樊饒奮翥，饋魚尊俎稱淋浪。
旄倪芹塊懸私禱，譜牒松椿入短章。
季諾往蒙新睠渥，膺門仍出舊恩光。
昂頭竟類田方馬，賀厦空循考父牆。
堆玉巑岏方刮眼，橫雲䆉稏已登場。
光回愛日庭希訟，喜動前旌客薦觴。
况復斕斑衣上淚，不妨瀟灑醉中鄉。
願符魯什昌而熾，更擁箕疇壽且康。